ປະທານສະຫະພັນບັນດາອົງການມິດຕະພາບຫວຽດນາມ VUFO ທ່ານນ່າງ ຫງວຽນເຟືອງງາ ໃຫ້ຮູ້ວ່າ: ໂດຍຕອບສະໜອງຕາມການຮຽກຮ້ອງຂອງປະທານປະເທດ, ນາຍົກລັດຖະມົນຕີ ແລະ ປະທານຄະນະກຳມະການສູນກາງແນວໂຮມປະເທດຊາດຫວຽດນາມ, ອົງການ VUFO ໄດ້ປຸກລະດົມການບໍລິຈາກ ເພື່ອສະໜັບສະໜູນກອງທຶນສັກຢາວັກຊີນ COVID-19 ຂອງຫວຽດນາມ. ແຕ່ວັນທີ 2 - 8 ມິຖຸນາ, ພະນັກງານ, ລັດຖະກອນ ແລະ ບັນດາອົງການຈັດຕັ້ງສະມາຊິກຂອງ VUFO, ບັນດາຄູ່ຮ່ວມມືທັງພາຍໃນ ແລະ ຕ່າງປະເທດ, ແລະ ເພື່ອນມິດໄດ້ບໍລິຈາກຈຳນວນ 471,180.000 ດົ່ງ.
ກ່າວຄຳເຫັນທີ່ພິທີ, ທ່ານຮອງປະທານຄະນະກຳມະການສູນກາງແນວໂຮມປະເທດຊາດຫວຽດນາມ ຫງວຽນຮູວຢູງ ໄດ້ສະແດງຄວາມຂອບອົກຂອບໃຈບັນດາການນຳອົງການ VUFO ທີ່ໄດ້ລະດົມບັນດາເຈົ້າໜ້າທີ່, ພະນັກງານລັດຖະກອນ, ແລະ ອົງການຈັດຕັ້ງສະມາຊິກ, ເພື່ອນມິດ ແລະ ບັນດາຄູ່ຮ່ວມມືຂອງ VUFO ປະກອບສ່ວນສະໜັບສະໜູນວຽກງານປ້ອງກັນ, ຄວບຄຸມ ການລະບາດຂອງ COVID-19.
ທ່ານຫງວຽນຮູວຢູງ ໄດ້ກ່າວວ່າ, ດ້ວຍປະເພນີແຫ່ງຄວາມສາມັກຄີ, ຄວາມເຫັນດີເຫັນພ້ອມ ແລະ ຄວາມມານະພະຍາຍາມຮ່ວມຂອງປະເທດຊາດ, ບັນດາອົງການ, ທຸລະກິດ, ໝູ່ຄະນະ, ບຸກຄົນ, ພີ່ນ້ອງຮ່ວມຊາດຂອງພວກເຮົາທັງພາຍໃນ ແລະ ຕ່າງປະເທດ... ໄດ້ ແລະ ຈະສືບຕໍ່ສົມທົບກັນປະກອບສ່ວນ, ສະໜັບສະໜູນດ້ານວັດຖຸ ແລະ ທາງຈິດໃຈເພື່ອສະໜັບສະໜູນ ການປ້ອງກັນ ແລະ ຄວບຄຸມການລະບາດຂອງພະຍາດ COVID-19. ເງິນບໍລິຈາກທັງໝົດ ຈະໄດ້ຮັບໂດຍຄະນະກຳມະການແນວໂຮມແຫ່ງຊາດຫວຽດນາມ, ສະໜັບສະໜູນ ການປ້ອງກັນ ແລະ ຄວບຄຸມການລະບາດ, ແລະ ໄດ້ໂອນເຂົ້າກອງທຶນສັກຢາ COVID-19 ເພື່ອນຳໃຊ້ສັກຢາວັກຊີນສຳລັບປະຊາຊົນ.
ຄຳຮຸ່ງ